賦孫宰知魚亭
作者：姜特立
朝代：宋

paragraphs: 萬物各有適，所樂乃其天。
達人默識之，此意妙難傳。
賢哉漆園吏，知魚豈其然。
客問子非魚，烏知魚樂全。
答云我所知，知之濠梁間。
問者固已遠，答者不亦難。
要知知魚樂，當作夢蝶觀。
周與蝶非兩，魚我寧相懸。
海門孫夫子，讀書必鈎玄。
結茅製小亭，下瞰碧玉灣。
因魚揭佳名，理賾非言詮。
夫子固知魚，魚亦知君賢。
我欲從之游，褰裳濯清泉。
魚乎可勿猜，久矣忘機緣。